Document ID: 32014D0893

ROZHODNUTIE KOMISIE
z 9. decembra 2014,
ktorým sa stanovujú ekologické kritériá udeľovania environmentálnej značky EÚ zmývateľným kozmetickým výrobkom
[oznámené pod číslom C(2014) 9302]
(Text s významom pre EHP)
(2014/893/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
po porade s Výborom Európskej únie pre environmentálne označovanie,
keďže:
(1)
Podľa nariadenia Európskeho parlamentu a Rady (ES) č. 66/2010 sa environmentálna značka EÚ môže udeľovať produktom, ktoré majú znížený vplyv na životné prostredie počas celého svojho životného cyklu.
(2)
V nariadení Európskeho parlamentu a Rady (ES) č. 66/2010 sa uvádza potreba stanoviť špecifické kritériá environmentálnej značky EÚ podľa jednotlivých skupín produktov.
(3)
Chemickým látkam používaným v zmývateľných kozmetických výrobkoch a ich obaloch sú pripisované vplyvy na životné prostredie, najmä pokiaľ ide o ekotoxicitu a spotrebu zdrojov, a preto je vhodné stanoviť kritériá environmentálnej značky EÚ pre túto skupinu produktov. Kritériá by mali predovšetkým zvýhodňovať produkty, ktoré majú znížený vplyv na vodné ekosystémy, obsahujú obmedzené množstvo nebezpečných látok a minimalizujú produkciu odpadov znižovaním množstva obalov.
(4)
Rozhodnutím Komisie 2007/506/ES (2) sa stanovili ekologické kritériá a s nimi súvisiace požiadavky na posudzovanie a overovanie mydiel, šampónov a vlasových kondicionérov. Tieto kritériá prešli revíziou z hľadiska aktuálnych technologických trendov. Z danej revízie vyplýva, že je potrebné upraviť názov a definíciu skupiny produktov tak, aby zahŕňala novú podskupinu produktov, a zároveň stanoviť nové kritériá.
(5)
Rozhodnutie 2007/506/ES by sa malo v záujme prehľadnosti nahradiť.
(6)
Výrobcom, ktorých produktom bola na základe kritérií stanovených v rozhodnutí 2007/506/ES udelená environmentálna značka na mydlá, šampóny a vlasové kondicionéry, by sa malo povoliť prechodné obdobie, aby mali dostatok času prispôsobiť svoje produkty tak, aby spĺňali zrevidované kritériá a požiadavky. Výrobcom by sa malo tiež povoliť, aby žiadosti na základe kritérií stanovených v rozhodnutí 2007/506/ES alebo kritérií uvedených v tomto rozhodnutí mohli predkladať až do vypršania platnosti uvedeného rozhodnutia.
(7)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia Európskeho parlamentu a Rady (ES) č. 66/2010,
PRIJALA TOTO ROZHODNUTIE:
Článok 1
Do skupiny produktov „zmývateľné kozmetické výrobky“ patrí akákoľvek zmývateľná látka alebo zmes, ktorá spadá do rozsahu pôsobnosti nariadenia Európskeho parlamentu a Rady (ES) č. 1223/2009 (3), určená na kontakt s pokožkou a/alebo vlasovým systémom výlučne alebo najmä na ich čistenie (toaletné mydlá, prípravky na sprchovanie, šampóny), zlepšenie stavu vlasov (vlasové kondicionéry) alebo na ochranu pokožky a zvlhčenie vlasov pred holením (výrobky na holenie).
Do skupiny produktov „zmývateľné kozmetické výrobky“ patria výrobky tak na domáce, ako aj profesionálne použitie.
Do tejto skupiny produktov nepatria výrobky, ktoré sa predávajú výlučne na účely dezinfekcie alebo na antibakteriálne použitie. Do skupiny produktov patria šampóny proti lupinám.
Článok 2
Na účely tohto rozhodnutia sa uplatňuje toto vymedzenie pojmov:
1.
„použité látky“ sú konzervačné látky, vonné látky a farbivá bez ohľadu na koncentráciu, ako aj iné zámerne pridané látky, vedľajšie produkty a nečistoty zo surovín, ktorých koncentrácia sa rovná alebo je vyššia ako 0,010 % hmotnostných z konečného zloženia;
2.
„aktívny obsah“ (AC) je celkové množstvo použitých organických látok vo výrobku (vyjadrené v gramoch), ktoré sa vypočíta z úplného zloženia výrobku vrátane hnacích plynov (propelantov) v aerosólových výrobkoch. Peelingové/abrazívne zložky sa do výpočtu aktívneho obsahu nezahŕňajú;
3.
„primárny obal“ je obal, ktorý je v priamom styku s obsahom a ktorý predstavuje najmenšiu predajnú jednotku určenú na distribúciu konečnému používateľovi alebo spotrebiteľovi v mieste nákupu;
4.
„sekundárny obal“ je obal, ktorý je možné z výrobku odstrániť bez ovplyvnenia jeho vlastností a ktorý je navrhnutý tak, aby v mieste nákupu tvoril skupinu zloženú z určitého počtu predajných jednotiek, bez ohľadu na to, či sa predáva konečnému používateľovi alebo spotrebiteľovi, alebo len slúži ako pomôcka pri dopĺňaní regálov v mieste predaja.
Článok 3
Kritériá udeľovania environmentálnej značky EÚ podľa nariadenia Európskeho parlamentu a Rady (ES) č. 66/2010 pre produkt patriaci do skupiny produktov „zmývateľné kozmetické výrobky“ vymedzenej v článku 1 tohto rozhodnutia, ako aj súvisiace požiadavky na posudzovanie a overovanie sa stanovujú v prílohe.
Článok 4
Kritériá a súvisiace požiadavky na posudzovanie a overovanie stanovené v prílohe platia štyri roky od dátumu prijatia tohto rozhodnutia.
Článok 5
Na administratívne účely sa skupine produktov „zmývateľné kozmetické výrobky“ prideľuje číselný kód „30“.
Článok 6
Rozhodnutie 2007/506/ES sa zrušuje.
Článok 7
1. Odchylne od článku 6 sa žiadosti o udelenie environmentálnej značky EÚ produktom, ktoré patria do skupiny produktov „mydlá, šampóny a vlasové kondicionéry“, predložené pred dátumom prijatia tohto rozhodnutia, hodnotia v súlade s podmienkami stanovenými v rozhodnutí 2007/506/ES.
2. Žiadosti o udelenie environmentálnej značky EÚ produktom, ktoré patria do skupiny produktov „mydlá, šampóny a vlasové kondicionéry“, predložené do dvoch mesiacov od prijatia tohto rozhodnutia môžu vychádzať buď z kritérií stanovených v rozhodnutí 2007/506/ES, alebo kritérií stanovených v tomto rozhodnutí.
Takéto žiadosti sa hodnotia v súlade s kritériami, z ktorých vychádzajú.
3. Environmentálna značka EÚ udelená v súlade s kritériami stanovenými v rozhodnutí 2007/506/ES sa môže používať počas 12 mesiacov od dátumu prijatia tohto rozhodnutia.
Článok 8
Toto rozhodnutie je určené členským štátom.
V Bruseli 9. decembra 2014

Labels: 3
7
1
20